Psykolog på vej mod autorisation – individuel supervision

”Jeg har været så heldig at have Berit som ekstern supervisor på min vej mod autorisation som psykolog. Jeg har modtaget 20 timers supervision med fokus på ACT-metoden og arbejdet som psykolog inden for den kommunale beskæftigelsesindsats. Berit har været dygtig til at lære fra sig – både omkring den teoretiske side af ACT-metoden, men også den praktiske anvendelse i den specifikke kontekst jeg befinder mig i som psykolog. Hun har derudover været fantastisk til at skabe et trygt rum for læring. Som ny i faget har jeg følt mig imødekommet, og følt, at der var plads til selv ”dumme” spørgsmål.

I forløbet har Berit haft fokus på at strukturere supervisionen ud fra mine ønsker og mit aktuelle udgangspunkt. Vi har derfor været inde over en lang række emner fra grundlæggende teknikker inden for ACT til faglige diskussioner om alt fra strukturering af samtaler og tværfagligt samarbejde til specifikke lidelser som bl.a. panikangst og kroniske smerter. Berit har en god forståelse og indlevelse i de emner, jeg har bragt på banen og har samtidig været rigtig god til at bringe mig i spil i forhold til mine egne refleksioner og overvejelser. Det har været praksisnært og Berits benyttelse af rollespil og øvelsesdemonstrationer har bidraget til at give mig en bedre forståelse af, hvordan jeg kan benytte øvelserne i min egen praksis. Samtidig har det også givet mig en idé om, hvordan metoderne kan opleves fra ”den anden side”, fra borgerens perspektiv.

Jeg oplever, at Berit som person er varm og imødekommende, og jeg har stor respekt for hendes mentale skarphed og faglige sikkerhed. Hun har en humoristisk og afslappet tilgang og bringer gerne sig selv og egne erfaringer i spil, når det er relevant. Jeg tager altid fra supervision med en følelse af at have rykket mig fagligt.”

Ditte, 27 år – psykolog i kommunalt beskæftigelsestilbud for kontanthjælpsmodtagere